Afriforum spreek Australiese parlement toe oor plaasmoordeVoor v.l.n.r.: Peter Abetz (voormalige Liberale lid van die Wes-Australiese wetgewende raad), Ian Cameron (AfriForum), Aaron Stonehouse (Liberale lid van die Wes-Australiese wetgewende raad en LP vir die Liberaal Demokrate).Agter v.l.n.r.: Barend Uys (AfriForum), Michael Sutherland (speaker van die Wes-Australiese wetgewende raad) en Nic Arnold (AfriForum) Foto: Verskaf. AfriForum het Dinsdag ’n voorlegging oor plaasmoorde in Suid-Afrika aan lede van die Wes-Australiese parlement gemaak. Ian Cameron, hoof van gemeenskapsveiligheid by AfriForum, het gesê dié voorlegging volg nadat daar vanjaar reeds nagenoeg 346 plaasaanvalle en 46 plaasmoorde aangeteken is, “terwyl pres. Cyril Ramaphosa hierdie tragedie ontken”. Volgens Cameron is parlementslede veral geskok oor die feit dat Ramaphosa die bestaan van plaasmoorde in Suid-Afrika ontken ondanks bewyse tot die teendeel. Cameron meen Ramaphosa se “blatante leuens aan die wêreld” neig daartoe dat die Suid-Afrikaanse regering aandadig is aan plaasmoorde en dat die ANC-regering slagoffers van plaasaanvalle en -moorde verneder deur hulle as leuenaars uit te maak. “AfriForum het ook beeldmateriaal van veral pres. Ramaphosa en Julius Malema, leier van die EFF, tydens die voorlegging vertoon om die polariserende klimaat wat deur hulle veroorsaak is, beter te illustreer,” het Cameron gesê. “Ons het vandag se voorlegging opgedra aan elke slagoffer wat al wreed op ’n plaas in Suid-Afrika vermoor is deur Willemientjie Potgieter se verhaal te vertel – sy het op tweejarige ouderdom saam met haar ouers, Attie en Wilna Potgieter, ’n marteldood tydens ’n plaasaanval in die Vrystaat gesterf,” sê Cameron. Hy het gesê die twee mees verwoestende kragte in die mensdom is sosialisme en rassisme, en wanneer dit saamgevoeg word, is dit ŉ vreesaanjaende kombinasie. “Diegene wat besorg is oor menseregte het ŉ belangrike rol gespeel om apartheid te beëindig. As minderhede dus vandag onderdruk word, het ons ŉ verpligting om ons daarteen uit te spreek,” sê Aaron Stonehouse, Liberale lid van die Wes-Australiese wetgewende raad en LP vir die Liberaal Demokrate. Parlementslede het aangedui hulle sal voortgaan om die saak aan te roer en die boodskap wêreldwyd te ondersteun. “Van die lede het dit ook duidelik gemaak dat hulle die veldtog verder in Australië sal dryf,” het Cameron gesê.